Pta-oord reageer ná vermiste seun (7) se doodBohlale Mokoena. Foto: Best Care-ambulansdienste Meer as 20 personeellede van die Zambibush Resort in Sinoville, Pretoria, het Saterdag ure lank gehelp om na Bohlale Mokoena (7) te soek voordat sy liggaam Sondagoggend in een van die swembaddens gevind is. Só het die bestuur van Zambibush Resort in ŉ verklaring gereageer op die tragiese verdrinking van die jong seun die afgelope naweek by die oord. Maroela Media het vroeër berig Bohlale het omstreeks 16:00 Saterdag by die oord vermis geraak. Volgens sy ma het hy “binne minute” net verdwyn. Die oord het in ŉ verklaring op hul Facebook-blad gesê die oordbestuur is onmiddellik van Bohlale se verdwyning in kennis gestel en het dadelik in al die swembaddens, by al die waterglyplanke en deur die hele perseel na die kind gesoek. “Ons het selfs in al die velde en strate rondom Zambibush gesoek totdat dit donker geword het,” lui die verklaring. Beamptes by die Zambibush Resort tydens die soektog. Foto: Best Care-ambulansdienste Volgens die oord het die gemeenskapspolisiëringforum (GPF) om 19:00 opgedaag en die soektog oorgeneem. Best Care-ambulansdienste en die Tshwane-nooddienste het ook met die soektog gehelp. “Hulle duikers het in al die swembaddens en visdamme gesoek sonder enige sukses. [Sondagoggend] om 07:00 het die bestuur Bohlale se liggaam in een van die helder swembaddens gevind nadat almal die hele aand oral gesoek het! “Die SAPD ondersoek die saak met Zambibush se volle samewerking. Ons is trots op ons reputasie as ŉ veilige familieoord en ons sal alles in ons vermoë doen om die oorsaak van hierdie voorval vas te stel en te verseker dat families steeds te alle tye veilig is by Zambibush.” Kapt. Mavela Masondo, woordvoerder van die polisie, het aan Maroela Media bevestig ŉ geregtelike doodsondersoek word gedoen.